На основу Решења о банкротству стечајног судије Привредног суда у Нишу, број предмета 2. Ст.57/2015, од 17.12.2015. године, и у складу са члановима 131, 132. и 133. Закона о стечају («*Службени гласник РС»* број 104/09 и 83/14) и Националним стандардом број 5 о начину и поступку уновчења имовине стечајног дужника («*Службени гласник РС»* број 13/10), стечајни управник стечајног дужника

**«WUNDER» доо Ниш - у стечају**

**ул. Козарачка бр. 30, Ниш**

**ОГЛАШАВА**

**продају имовине јавним надметањем**

Предмет продаје је **имовинска целина** која се састоји од:

* Непокретна имовина:

1. Производна хала, нето површине 1.231,58 м2, од чега у приземљу 1.022,44 м2 и у поткровљу 209,14 м2
2. Објекат котларнице, нето површине 92 м2,
3. Монтажнобетонска трафостаница габарита 4,5 х 2,8 м, висина 3 м, са инсталацијама 10/0,4 kV, 630 kVА.

* Покретна имовина:

1. Опрема, инвентар и возила по спецификацији из продајне документације.

Предметне некретнине – грађевински објекти се налазе у селу Александрову, Општина Мерошина.

Производна хала и котларница се налазе на КП 2669, уписани у Лист непокретности број: 745, К.О. Брест, РГЗ СКН Мерошина.

Трафостаница се на лази на КП 2669, уписана у Лист непокретности број: 745, К.О. Брест, РГЗ СКН Мерошина.

**Почетна цена** на јавном надметању износи: **66.287.012,50 динара.**

**Депозит** за учешће на јавном надметању: **26.514.805,00 динара.**

Право на учешће имају сва правна и физичка лица која:

1. након добијања профактуре, изврше уплату ради откупа продајне документације у износу од **20.000 динара**. Профактура се може преузети сваког радног дана у периоду од **09:00** до **16:00** часова на адреси: **«WUNDER» доо Ниш у стечају, село Александрово, општина Мерошина.**
2. уплате **депозит** на текући рачун стечајног дужника број: **205-224827-48** код **Комерцијалне банке ад Београд**, или положе неопозиву првокласну банкарску гаранцију наплативу на први позив, најкасније **3 радна дана** пре одржавања продаје (рок за уплату депозита је **05.04.2016. године**). У случају да се као депозит положи првокласна банкарска гаранција, оригинал исте се ради провере мора доставити стечајном управнику заједно са Обрасцем пријаве, најкасније до **05.04.2016. године**. Уколико на јавном надметању победи купац који је депозит обезбедио банкарском гаранцијом, исти мора измирити износ депозита у року од **два радна дана** од дана јавног надметања, а пре потписивања купопродајног уговора, након чега ће му бити враћена гаранција;
3. потпишу изјаву о губитку права на враћање депозита. Изјава чини саставни део продајне документације.

Након уплате депозита, а најкасније **05.04.2016. године до 16 часова**, потенцијални купци, ради правовремене евиденције, морају предати стечајном управнику: попуњен образац пријаве за учешће на јавном надметању, доказ о уплати депозита или оригинал банкарску гаранцију, потписану изјаву о губитку права на повраћај депозита, извод из регистра привредних субјеката и ОП образац (ако се као потенцијални купац пријављује правно лице), овлашћење за заступање, уколико јавном надметању не присуствује потенцијални купац лично (за физичка лица) или законски заступник (за правна лица).

**Јавно надметање** одржаће се дана **08.04.2016. године** са почетком у **12 часова** на следећој адреси: **«WUNDER» доо Ниш у стечају, село Александрово, општина Мерошина.**

**Регистрација учесника** почиње два сата пре почетка јавног надметања а завршава се **10 минута** пре почетка јавног надметања, односно у периоду **од 10:00 до 11:50 часова**, на истој адреси**.**

Стечајни управник спроводи јавно надметање тако што:

1. региструје лица која имају право учешћа на јавном надметању (имају овлашћења или су лично присутни),
2. отвара јавно надметање читајући правила надметања,
3. позива учеснике да истакну понуду на оглашену цену, коју су спремни да плате,
4. одржава ред на јавном надметању,
5. проглашава купца када ниједна друга странка не истакне већу цену од последње понуђене цене,
6. потписује записник.

Купопродајни уговор се потписује у року од **3 радна дана** од дана одржавања јавног надметања, под условом да је депозит који је обезбеђен гаранцијом уплаћен на рачун стечајног дужника. Проглашени купац је дужан да уплати преостали износ купопродајне цене у року од **15 радних дана** (субота и недеља нису радни дани) од дана потписивања купопродајног уговора.

Ако проглашени Купац не потпише записник, купопродајни уговор или не уплати купопродајну цену у прописаним роковима и на прописан начин, као и у свим другим случајевима предвиђеним Изјавом о губитку права на повраћај депозита, губи право на повраћај депозита, а за Купца се проглашава други најбољи понуђач. Други најбољи понуђач има иста права и обавезе као проглашени купац. У случају да је други најбољи понуђач на јавном надметању депозит обезбедио банкарском гаранцијом, након одустајања проглашеног купца, исти мора уплатити износ депозита на рачун стечајног дужника у року од два радна дана од пријема обавештења којим се проглашава за купца, након чега ће му бити враћена гаранција. У конкретном случају, купопродајни уговор потписује се у року од 3 радна дана од пријема обавештења којим се други најбољи понуђач проглашава за купца.

Имовина се купује у виђеном стању и може се разгледати након откупа продајне документације, а најкасније **7 дана** пре заказане продаје, сваким радним даном од **10:00** до **16:00 часова** (уз обавезну телефонску најаву стечајном управнику).

Учесницима који на јавном надметању нису стекли статус купца или другог најбољег понуђача, депозит (гаранција) се враћа у року **од 8 дана** од дана јавног надметања.

Порезе и трошкове који произлазе из закљученог купопродајног уговора у целости сноси купац.

Овлашћено лице, стечајни управник Горан Пауновић, контакт телефон: 066/32 00 90.